送錢賢良
作者：郭祥正
朝代：宋

paragraphs: 去年六月梓山裏，與子披襟弄泉水。
高談直出堯舜前，長林爲我清風起。
金船滿滿傾醇醪，吳娥玉指拈櫻桃。
君令勸我盡百琖，肝腸但覺翻江濤。
醉來騎白鹿，大笑還青山。
倐忽歲月往，思君鬢成斑。
今朝邂逅蕪江頭，論心握手忘離憂。
暫時會合復言别，安得彈劍從之游。
我聞紫微薦君策，男兒事業豈易得。
金門慎勿閑經過，爲奏天下弊穴如蜂窠。